b'\n_START_ARTICLE_\nMonelmetalas\n_START_PARAGRAPH_\nMonelmetalas (angl. Monel; Monel metal) \xe2\x80\x93 nikelio lydinys, turintis iki 67\xc2\xa0% nikelio ir iki 38\xc2\xa0% vario.\n_START_SECTION_\nIstorija\n_START_PARAGRAPH_\nPavadinimas angl. Monel} yra prekinis \xc5\xbeenklas, priklausantis kompanijai \xe2\x80\x9eSpecial Metals Corporation\xe2\x80\x9c. Lydin\xc4\xaf i\xc5\xa1rado Deividas Braunas (David H. Browne), vyriausiasis kompanijos \xe2\x80\x9eInternational Nickel Co.\xe2\x80\x9c metalurgas. Pavadintas kompanijos prezidento Embrouzo Monelo (Ambrose Monell) garbei. U\xc5\xbepatentuotas 1906 m., JAV patentas Nr. 811 239.\n_START_SECTION_\nSavyb\xc4\x97s\n_START_PARAGRAPH_\nMonelmetalas, lyginant su plienu, sunkiau apdirbamas, nes apdirbant dideliu grei\xc4\x8diu \xc4\xafkaista ir savaime u\xc5\xbesigr\xc5\xabdina. Tod\xc4\x97l mechani\xc5\xa1kai apdirbamas ma\xc5\xbeais apdirbimo ir padavimo grei\xc4\x8diais. Monelmetalas pasi\xc5\xbeymi atsparumu korozijai, plasti\xc5\xa1kumu, dideliu tvirtumu. Kai kurie variantai atlaiko liepsn\xc4\x85 gryno deguonies aplinkoje. Dalis monetmetalo variant\xc5\xb3 yra nemagnetiniai._NEWLINE_Prid\xc4\x97jus \xc5\xa1iek tiek aliuminio ir titano gaunamas monelmetalas K-500, kuris toks pat atsparus korozijai, bet \xc5\xbeymiai tvirtesnis. Monelmetalas paprastai \xc5\xbeymiai brangesnis u\xc5\xbe ner\xc5\xabdijant\xc4\xaf plien\xc4\x85._NEWLINE_Monelmetalas 400 yra dvimetalis lydinys, kuriame nikelio ir vario santykis yra toks pat, kaip nat\xc5\xabralioje nikelio r\xc5\xabdoje i\xc5\xa1 Sudbury kasykl\xc5\xb3 (Ontarijas) mines Monelmetalo 400 tankis \xe2\x80\x93 8,82 g/cm\xc2\xb3.\n_START_SECTION_\nNaudojimas\n_START_PARAGRAPH_\nMonelmetalas naudojamas aviacijos, chemijos, naftos, laiv\xc5\xb3 statybos, medicinos ir prietais\xc5\xb3 gamybos pramon\xc4\x97je._NEWLINE_Monelmetalas naudojamas kaip konstrukcin\xc4\x97 med\xc5\xbeiaga, \xc4\xafeina \xc4\xaf bimetalinius elementus, i\xc5\xa1 jo kar\xc5\xa1tojo u\xc5\xbepur\xc5\xa1kimo b\xc5\xabdu gaunamos dangos, I\xc5\xa1 jo gamina muzikos instrumentus, akini\xc5\xb3 r\xc4\x97melius, gr\xc4\x99\xc5\xbetuvus ir pan.\n_START_SECTION_\nAviacijos pramon\xc4\x97\n_START_PARAGRAPH_\n7-t\xc4\x85 de\xc5\xa1imtmet\xc4\xaf monelmetalas imtas pla\xc4\x8diai naudoti aviacijos pramon\xc4\x97je, ypa\xc4\x8d eksperimentini\xc5\xb3 raketini\xc5\xb3 l\xc4\x97ktuv\xc5\xb3 (pvz., North American X-15) karkasams ir apvalkalams gaminti. Tam jis tinka, nes i\xc5\xa1lieka stiprus net \xc4\xafkait\xc4\x99s d\xc4\x97l didel\xc4\x97s trinties skrendant dideliu grei\xc4\x8diu. \xc5\xa0i savyb\xc4\x97 kompensuoja ir didesn\xc4\xaf monelmetalo tank\xc4\xaf.\n_START_SECTION_\nJ\xc5\xabr\xc5\xb3 technologijos\n_START_PARAGRAPH_\nD\xc4\x97l didelio korozinio atsparumo monelmetalas puikiai tinka j\xc5\xabriniams vamzdynams, siurblin\xc4\x97ms, j\xc5\xabros vandens sklend\xc4\x97ms, ko\xc5\xa1tuv\xc5\xb3 \xc4\xaftaisams. Kai kurie visi\xc5\xa1kai nemagnetiniai variantai naudojami min\xc5\xb3 traleriuose, magnetinio lauko matavimo \xc4\xafrangos korpusams. I\xc5\xa1 monelmetalo gamina vandens ir degal\xc5\xb3 cisternas, sraigt\xc5\xb3 tunelius, kili\xc5\xb3 var\xc5\xbetus ir pan._NEWLINE_D\xc4\x97l elektrolitinio j\xc5\xabros vandens veikimo (elektrochemin\xc4\x97 korozija) laiv\xc5\xb3 statyboje monelmetalas turi b\xc5\xabti kruop\xc5\xa1\xc4\x8diai izoliuotas nuo kit\xc5\xb3 metal\xc5\xb3 (pvz., plieno). 1915 m. rugpj\xc5\xab\xc4\x8dio 12 d. \xe2\x80\x9eThe New York Times\xe2\x80\x9c paskelb\xc4\x97 straipsn\xc4\xaf apie 66 m ilgio jacht\xc4\x85 \xe2\x80\x9epirmasis laivas, kurio visas korpusas pagamintas i\xc5\xa1 monelmetalo\xe2\x80\x9c ir kuris \xe2\x80\x9esubiro \xc4\xaf gabalus\xe2\x80\x9c po 6 savai\xc4\x8di\xc5\xb3 ir papuol\xc4\x97 \xc4\xaf metalo lau\xc5\xbe\xc4\x85. Laivo \xc5\xbeuvimo prie\xc5\xbeastis buvo dugno suirimas d\xc4\x97l elektroliz\xc4\x97s. Jachtos plieninis karkasas suiro d\xc4\x97l elektrochemin\xc4\x97s s\xc4\x85veikos su monelmetalu._NEWLINE_J\xc5\xabrini\xc5\xb3 pauk\xc5\xa1\xc4\x8di\xc5\xb3 tyrimuose \xc5\xbeiedai buvo daromi i\xc5\xa1 monelmetalo, nes \xc5\xa1is atsparus korozijai.\n_START_SECTION_\nMuzikos instrumentai\n_START_PARAGRAPH_\nI\xc5\xa1 monelmetalo gamina st\xc5\xabmoklinius vo\xc5\xbetuvus kai kuriems auk\xc5\xa1tos klas\xc4\x97s muzikos instrumentams \xe2\x80\x93 trimitams, t\xc5\xabboms ir valtornoms. 1962 m. kompanija \xe2\x80\x9eRotoSound\xe2\x80\x9c i\xc5\xa1 monelmetalo \xc4\x97m\xc4\x97 gaminti elektrini\xc5\xb3 bosini\xc5\xb3 gitar\xc5\xb3 stygas. \xc5\xa0ias stygas naudojo daug muzikant\xc5\xb3, pvz., Steve Harris i\xc5\xa1 \xe2\x80\x9eIron Maiden\xe2\x80\x9c. Dar 4-to de\xc5\xa1imtme\xc4\x8dio prad\xc5\xbeioje monelmetalo stygas naudojo kiti muzikos instrument\xc5\xb3 gamintojai, pvz., \xe2\x80\x9eGibson Guitar Corporation\xe2\x80\x9c, iki \xc5\xa1iol gamina mandolin\xc5\xb3 stygas.'